Ŋga ble nyjɛ nu pe nsraa yiisi paanu kaa yire na da, ki ble ŋga kra yiɛklu a praa Klɛntro sra mbɔɔ wre kuu kre, u twanfɛɛnlɛ pre na u wie mbo, “Sena mu chaa mbe o sɛ gbeele mu pan mbe mu sɛ klɛntro ble yire li hin?”
A wra u twanfɛɛnlɛ pre shiin wɔ mu tun, mna yo pe pan mbo, “E sɛ chia kre lam. Na e shie, ee blɔ wa fni na u chɔkoo tio na nyumu ni. E taa u kro.
Katoo ŋga nu we le kre, e le wa, e yo katoofun wre pan na, Nyinafun wre yo na, ‘Sena fumblɔ nyuŋgo ŋga nu wre na u twanfɛɛnlɛ pre we Klɛntro ble yire li kre nyi hin?’
Wre titi we e nyina nyuŋgo badaaŋga ka nyjeeri, ŋga lam pe san mu tɛɛ, mbe e bawa gbeele o pan.”
A u twanfɛɛnlɛ shiin pre na to kolo mna sɛ. Ŋga pra le chia kre na kre, pra nya imi na Yesu na yo pe pan kre, a pra klɛntro lawee kre gbeele.
Ŋga yila na kɔ kre, wre na kɛmbɔshiin pre na le chia kre na.
Ŋga pra tni na lii kre, a Yesu na yo pe pan mbo, “Kpra na ni yuu e pan na, yire mblɛ mi na yire lii ŋga, e wa we ni wɔ mbe ŋga.”
Bawa fooro na pe yii, a praa Yesu wie nununu, mbo, “Mi wi ree?”
A wra kna mna yo pe pan mbo, “Yire kɛmbɔshiin mblɛ wa wi, ŋmba mi na wre kɛ leni kotolo nunu nu na lii.
Lewo Biblɔ wre shie imi na pe ki nyunɔ kre, la, ndro ŋmba we Lewo Biblɔ wre wɔ mbe ŋga kre, u atɛ! Na pe nsra ufun wre se, ka ki nyu mu u ŋga.”
Ŋga praa lii kre, Yesu na paanu wru mu ki dwan, mna ki pile mna pe ŋga, mna yo pe pan mbo, “E shɔ. Ŋga yi ni wejiŋge.”
A wra gbɔyira wru mna Nyiɛkpɔɔ ŋga mboo, mna pe ŋga, a pe kro na gbɔ ki nu.
A wra kna mu yo pe pan mbo, “Ŋga yi ni nyimi ŋga nyu Nyiɛkpɔɔ na le na pie knaa wo lenɛɛrɛ pan kre.
Kpra na ni yuu e pan, na mba tre sɛnyi simi ŋga ka gbɔ na, mbaa sɛ su na mbe ki gbɔ fɔŋgɔ Nyiɛkpɔɔ ŋunumu kre nu.”
Ŋga pra yire wa mna mɛɛ kɔ mu Nyiɛkpɔɔ ŋga mboo mu kɔ kre, a pra sɛ Olive tinyi nyua kre na.